Áherslur í fæðuvali og matseld í leikskólanum Álfatúni Matartímar og borðhald hafa mikið uppeldislegt gildi og mikil áhersla er lögð á það að börnin í Álfatúni fái hollan og fjölbreyttan mat í leikskólanum . Matartíminn á að vera notalegur tími þar sem öllum líður vel . Þar gefst tækifæri til skemmtilegra og fræðandi umræðna . Notkun unninna matvara er haldið í algjöru lágmarki en ef það er notað þá er þess gætt að hráefnið sé sem hollast og innihaldi sem minnst af aukaefnum . Hýðishrísgrjón eru notuð sem meðlæti og í súpur og grauta . Notkun salts er stillt í hóf þar sem börn eru viðkvæm fyrir saltneyslu og lífrænn grænmetiskraftur er notaður í matargerð . Smjörvi er notaður sem viðbit og íslenskt smjör og olíur eru notaðar í matseld . Ef barn er með ofnæmi eða mataróþol er reynt að koma til móts við þarfir þess í samráði við foreldra en ávallt þarf að skila inn vottorði frá lækni . Markmið leikskólans er að nýta allt hráefni það vel að sem minnst fari í lífrænan úrgang . Til að stuðla að góðu fæði og styðja við starfsmenn eldhúsa var ákveðið hjá Kópavogsbæ að ganga til samninga við Skóla ehf. um kaup á næringarstefnu þeirra ásamt matseðlum og uppskriftabanka . Matseðlarnir eru unnir af næringarfræðingi og lýðheilsufræðingi Skóla í takt við opinberar ráðleggingar um mataræði og næringarefni . Þar sem mismunandi næringarefni koma úr mismunandi matvælum er lögð áhersla á fjölbreytni í fæðuvali . Í anda lýðheilsustefnu Kópavogs verður lögð áhersla á að allur matur sé unninn frá grunni í eldhúsum leikskólanna sem auðveldar alla vinnu vegna ofnæmisfæðis .